鵲巢
作者：王洋
朝代：宋

paragraphs: 今年結巢不近地，門戶人言解知歲。
了知積累功力勞，投伴鳲鳩無此智。
閭里爭如惡少年，不持彈射操空拳。
探巢取子盡居室，旁觀禁止無由緣。
父翔母噪力不加，小雛在手鳴楂楂。
群兒不逞至若此，增巢不得安生涯。
漢家春夏禁採捕，詔書非止行三輔。
可憐科罪掛墻壁，國家禁絕非不預。
鶉居熙熙太古民，就令闚巢不用嗔。
同遊飲啄不相害，海上鷗飛不避人。